**Manje je više**

**(Laička kolumnica [235])**

**Miomiris vječnog života**

Evanđelje sedme vazmene nedjelje (Iv 17, 1-11) prožeto je nabojem zadivljujuće dramatičnosti koja ne zaostaje za katarzičnom ekspresivnošću remek-djelâ svjetske dramske književnosti. Očiju podignutih k nebu, zbori Isus bistrim žuborom samo *Njemu* prispodobive *svećeničke molitve*: *Oče, došao je čas: proslavi Sina svoga da Sin proslavi tebe i da vlašću koju si mu dao nad svakim tijelom dade život vječni živima koje si mu dao. A ovo je život vječni: da upoznaju tebe, jedinoga istinskog Boga, i koga si poslao – Isusa Krista.*

Preobrazbena potresnost ovog singularnog *monologa* u kojemu *Božji Sin*, pun *Duha Svetoga*, govori *Bogu Ocu* koji ga je kao **Isusa Nazarenca** poslao k nama, kako bi nakon smrti na križu i uskrsnuća od mrtvih kao **Krist Otkupitelj** uzašao na nebesa, zauzima cijelo 17. poglavlje Ivanove blagovijesti.

Dok ove laičke misli o *životu* koji dokida faktografske datosti našega zemničkog bivstvovanja ispredam u svome nedavnim potresom vidno uzdrmanom stanu, ne uzmažem se oteti dojmu da nakon *pandemijom* uzrokovane izoliranosti od vanjskog svijeta na svakodnevni život gledam na opušteniji način. Ne gubeći iz umom dokučiva vidokruga ukotvljenost u ljudskom *žiću* što će u Bogu znanom času završiti *uminućem* koje bez bojazni nazivam *smrću*, sve zornije u mirisoljubnim nosnicama i bogozovnoj nutrini ćutim neodoljivu, srcem željkovanu opojnost *miomirisa vječnog života*.

Tim razbuđujućim ozračjem odišu stihovi što ih je u antologijskoj pjesmi *Kristu Kralju* spjevao nedovoljno uprisutnjeni hrvatski pjesnik i crkveni velikodostojnik **Ivan Evanđelist Šarić** (1871-1960): *Kriste Kralju! Ti si Cilj. K njemu lete duše naše / Kao ptice lake k nebu pod oblake. / I Ti si Dah, Dah života Vječnoga, / Od njeg svi imamo duh i život svoj. / Jest, o Kriste Kralju, o Bože moj!*

Svemogi, oživotvorujući Isukrste! Daj nam da se u ovostranu pozemljarskom postojanju bez uskogrudno sumnjičava snebivanja i strahozovno skutrena okolišanja zdušno krijepimo miomirisnim dahom vječnog života.

Sead Ivan Muhamedagić